Поспех летняга аздараўлення дзяцей залежыць ад многіх фактараў. Асноўныя з іх можна прасачыць па намінацыях рэспубліканскага конкурсу на лепшы аздараўленчы лагер з кругласутачным, дзённым знаходжаннем дзяцей, які штогадова праводзіцца па ініцыятыве Міністэрства адукацыі Рэспублікі Беларусь і Рэспубліканскага цэнтра па аздараўленні і санаторна-курортным лячэнні насельніцтва. А намінацыі такія: “Лепшае добраўпарадкаванне лагера “Мой лагер — мой маленькі дом”, “Лепшае медыцынскае забеспячэнне дзяцей у аздараўленчым лагеры “Быць здаровым — гэта здорава!”, “Лепшая арганізацыя харчавання ў аздараўленчым лагеры “Здаровае харчаванне — здаровае дзіця” і “Новыя мадэлі арганізацыі дзіцячага адпачынку “Зробім лета больш яркім”. Летась у намінацыі, што тычыцца харчавання, перамог дзіцячы аздараўленчы лагер імя Гагарына. Туды мы і накіраваліся, памятаючы, што без здаровага харчавання ніякі адпачынак не будзе ў радасць, асабліва адпачынак дзіцячы.